DEĊIŻJONI TAL-KUNSILL
tat-22 ta’ Diċembru 2004
li temenda d-Deċiżjoni 2000/24/KE biex jittieħed kont tat-tkabbir ta’ l-Unjoni Ewropea u l-politika Ewropea dwar Pajjiżi Ġirien
(2005/47/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 181 A tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew,
Billi:
(1)
It-Trattati ta’ l-Adeżjoni ffirmati fis-16 ta’ April 2003 daħlu fis-seħħ fl-1 ta’ Mejju 2004.
(2)
Ir-rapport (1) imħejji mill-Kummissjoni skond it-tielet subparagrafu ta’ l-Artikolu 1(1) tad-Deċiżjoni tal-Kunsill 2000/24/KE tat-22 ta’ Diċembru 1999 li tagħti garanzija Komunitarja lill-Bank Ewropew ta’ l-Investiment kontra telf taħt self għal proġetti barra l-Komunità (Ewropa Ċentrali u tal-Lvant, pajjiżi Mediterranji, l-Amerika Latina u l-Asja u r-Repubblika ta’ l-Afrika t’Isfel) (2) jikkonkludi li xi emendi għal dik id-Deċiżjoni huma xierqa, b’mod particolari bil-ħsieb tat-tkabbir ta’ l-Unjoni Ewropea.
(3)
Il-Kunsill Ewropew ta’ Kopenħagen tat-12 u t-13 ta’ Diċembru 2002 ikkonkluda li s-sostenn ta’ qabel l-adeżjoni għat-Turkija mill-2004 ser ikun iffinanzjat taħt it-titolu tal-budget“nefqa ta’ qabel l-adeżjoni”.
(4)
Mill-adozzjoni tad-Deċiżjoni 2000/24/KE, l-esperjenza tal-EIB dwar il-prattiċi li jinbidlu fil-qasam ta’ garanziji ta’ protezzjoni ta’ l-investiment uriet il-ħtieġa li tiġi riveduta l-firxa ta’ applikazzjoni tar-riskji politiċi koperti mill-garanzija Komunitarja u tar-riskji kummerċjali li jaqgħu fuq il-EIB.
(5)
Taħt l-iskema tal-kondiviżjoni tar-riskju, il-garanzija tal-budget għandha tkopri flimkien mar-riskji politiċi li jirriżultaw min-non trasferiment ta’ munita, esproprijazzjoni, gwerra jew disturb ċivili dawk li jirriżultaw minn ċaħda ta’ ġustizzja meta jkun hemm ksur ta’ ċerti kuntratti mill-gvern ta’ pajjiż terz jew minn awtoritajiet oħra.
(6)
Taħt l-iskema tal-kondiviżjoni tar-riskju, l-EIB għandu jassigura riskji kummerċjali permezz ta’ garanziji non-sovrana ta’ parti terza jew permezz ta’ kwalunkwe titolu jew kollaterali oħra kif ukoll billi jserraħ fuq is-saħħa finanzjarja tad-debitur, skond il-kriterji tiegħu tas-soltu.
(7)
Il-perspettiva finanzjarja għall-perijodu 2000 sa 2006 skond il-Ftehim Interistituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina tal-budget u t-titjib tal-proċedura tal-budget (3) jipprevedi limitu massimu għar-riserva tal-garanzija tas-self fil-budget Komunitarju ta’ EUR 200 miljun (bil-prezzijiet ta’ l-1999) per annum.
(8)
Koperazzjoni mill-qrib bejn l-EIB u l-Kummissjoni għandha tiżgura konsistenza u sinerġija mal-programmi ta’ koperazzjoni ġeografika ta’ l-Unjoni Ewropea u tiżgura li operazzjonijiet ta’ self ta’ l-EIB jikkumplimentaw u jsaħħu l-politika ta’ l-Unjoni Ewropea għal dawk ir-reġjuni.
(9)
Id-Deċiżjoni 2000/24/KE għandha għalhekk tiġi emendata għaldaqstant.
IDDEĊIEDA KIF ĠEJ:
Artikolu 1
Id-Deċiżjoni 2000/24/KE hija emendata kif ġej:
(1)
L-Artikolu 1 huwa emendat kif ġej:
(a)
il-paragrafu 1 huwa emendat kif ġej:
(i)
l-ewwel subparagrafu huwa sostitwit b’dan li ġej:
“Il-Komunità għandha tagħti lill-Bank Ewropew ta’ l-Investiment (EIB) garanzija globali fir-rigward tal-pagamenti kollha mhux riċevuti minnha fir-rigward ta’ krediti miftuħa, skond il-kriterji tagħha tas-soltu, u b’sostenn għall-għanijiet tal-politika Komunitarja esterna rilevanti, għal proġetti ta’ investiment imwettqa fil-Ġirien tax-Xlokk, il-pajjiżi Mediterranji, l-Amerika Latina u l-Asja u r-Repubblika ta’ l-Afrika t’Isfel.”
(ii)
fit-tieni subparagrafu, it-tieni sentenza hija sostitwita b’dan li ġej:
“Il-limitu massimu globali tal-krediti miftuħa għandu jkun ekwivalenti għal EUR 19 460 miljun, imqassma kif ġej:
-
Ġirien tax-Xlokk:
EUR 9 185 miljun,
-
Pajjiżi mediterranji:
EUR 6 520 miljun,
-
L-Amerika Latina u l-Asja:
EUR 2 480 miljun,
-
Ir-Repubblika ta’ l-Afrika t’Isfel:
EUR 825 miljun,
-
Azzjoni speċjali li ssostni l-konsolidazzjoni u l-intensifikazzjoni ta’ l-Unjoni Doganali KE-Turkija:
EUR 450 miljun;
u jistgħu jintużaw sa mhux aktar tard mill-31 ta’ Jannar 2007. Għandu jittieħed kont tal-krediti diġà iffirmati bħala deduzzjoni mil-limiti massimi reġjonali.”
(b)
il-paragrafu 2 huwa emendat kif ġej:
(i)
l-ewwel inċiż huwa sostitwit b’dan li ġej:
“-
Ġirien tax-Xlokk: l-Albanija, il-Bosnja u Ħerżegovina, il-Bulgarija, il-Kroazja, Dik li qabel kienet ir-Repubblika Jugoslava tal-Maċedonja, ir-Rumanija, is-Serbja u Montenegro, it-Turkija;”
(ii)
fit-tieni inċiż il-kliem “Ċipru”, “Malta” u “it-Turkija” huma mħassar.
(2)
Fl-Artikolu 2, is-sub-paragrafu li ġej huwa miżjud:
“Il-Kummissjoni għandha tirraporta dwar l-applikazzjoni ta’ din id-Deċiżjoni sa mhux iżjed tard mill-31 ta’ Lulju 2006.”
Artikolu 2
Din id-Deċiżjoni għandha tieħu effett fil-jum ta’ l-adozzjoni tagħha.
Magħmula fi Brussel, nhar it-22 ta’ Diċembru 2004.